ການເຈລະຈາ ສັນຕິພາບ ໃນຊີເຣຍ ຖືກເລື່ອນ ອອກໄປໃສ່ ວັນພະຫັດມື້ອື່ນ
ຈຸດ​ເພັ່​ງ​ເລັງ​ໃນ​ການ​ເຈລະຈາ​ທີ່​ນະຄອນ Astana ​ແມ່ນ​ການ​ເຈລະຈາ​ຢຸດ​ຍິງ ​ເປັນບາງ​ສ່ວນ ຊຶ່ງ​ໄດ້​ມີ​ການ​ບັງຄັບ​​ໃຊ້​ ເລີ່ມມາ​ແຕ່​ທ້າຍ​ເດືອນ​ທັນວາ.
ການເຈລະຈາສັນຕິພາບຮອບໃໝ່ໃນຊີເຣຍ ຊຶ່ງມີກຳນົດຈະເລີ່ມຂຶ້ນຢູ່ກາຊັກສະຖານ ໃນວັນພຸດມື້ນີ້ ຖືກເລື່ອນໄປໃສ່ວັນພະຫັດມື້ອື່ນ ກະຊວງການຕ່າງປະເທກາຊັກສະຖານ ບໍ່ໄດ້ໃຫ້ການອະທິບາຍໃດໆ ກ່ຽວກັບ ການ ປ່ຽນແປງດັ່ງກ່າວ ຈຸດເພັ່ງເລັງໃນການເຈລະຈາທີ່ນະຄອນ Astana ແມ່ນການເຈລະຈາຢຸດຍິງ ເປັນ ບາງສ່ວນ ຊຶ່ງໄດ້ມີການບັງຄັບໃຊ້ເລີ່ມມາແຕ່ທ້າຍເດືອນທັນວາ ໃນການພົບປະກັນ ທີ່ນະຄອນ Astana ຄັ້ງກ່ອນ ເມື່ອເດືອນມັງກອນຜ່ານມາ ຣັດເຊຍ ອີຣ່ານ ແລະ ເທີກີ ໄດ້ຕົກລົງຮັບເອົາຖານະຜູ້ສັງເກດການ ກ່ຽວກັບ ການຢຸດຍິງດັ່ງກ່າວ ຂັ້ນຕອນການເຈລະຈາທີ່ນະຄອນ Astana ແມ່ນເປັນທີ່ສັງເກດໄດ້ວ່າ ບໍ່ໄດ້ມີ ສະຫະລັດ ເຂົ້າຮ່ວມນຳ ຊຶ່ງໃນຊຸມປີຕົ້ນໆຂອງບັນຫາຂັດແຍ້ງໃນຊີເຣຍນັ້ນ ສະຫະລັດ ມັກຈະເປັນ ຄູ່ຮ່ວມງານ ກັບ ຣັດເຊຍ ໃນການດຳເນີນຄວາມພະຍາຍາມເພື່ອ ຊຸກຍູ້ໃຫ້ລັດຖະບານ ຊີເຣຍ ແລະ ພວກຕໍ່ຕ້ານ ເປີດການເຈລະຈາ ສັນຕິພາບ ກັນ ອົງການສະຫະປະຊາຊາດວາງແຜນທີ່ຈະເປີດການເຈລະຈາສັນຕິພາບຮອບຕໍ່ໄປ ໃນ ອາທິດ ໜ້ານີ້ ທີ່ແນໃສ່ເພື່ອຊອກຫາຊ່ອງທາງ ຍຸຕິການສູ້ລົບກັນທີ່ດຳເນີນມາ ເປັນ ເວລາເກືອບ 6 ປີແລ້ວນັ້ນ ການດຳເນີນຄວາມພະຍາຍາມກ່ອນໜ້ານີ້ຊຶ່ງພົວພັນກັບການເຈລະຈາໂດຍທາງອ້ອມ ທີ່ໄກ່ເກ່ຍໂດຍທູດພິເສດສະຫະປະຊາຊາດ ຮັບຜິດຊອບໃນເລື່ອງຊີເຣຍ ໄດ້ພາໃຫ້ມີ ຄວາມກ້າວໜ້າແຕ່ພຽງເລັກນ້ອຍເທົ່ານັ້ນ ເພື່ອແກ້ໄຂສົງຄາມທີ່ເລີ່ມຂຶ້ນ ດ້ວຍການ ປະທ້ວງຕໍ່ຕ້ານທ່ານ Assad ແບບສັນຕິ ກ່ອນທີ່ຈະກາຍເປັນບັນຫາ ຂັດແຍ້ງຫຼາຍຝ່າຍ ປະຊາຊົນຈຳນວນຫຼາຍພັນຄົນໄດ້ເສຍຊີວິດ ນັບແຕ່ເດືອນມີນາປີ 2011 ເປັນຕົ້ນມາ ແລະອີງຕາມອົງການສະຫະປະຊາຊາດແລ້ວ ເກືອບ 5 ລ້ານຄົນຕ້ອງ ໄດ້ຫລົບໜີອອກ ຈາກປະເທດ ໃນຂະນະທີ່ອີກ 6 ລ້ານຄົນຕ້ອງໄດ້ກາຍເປັນຜູ້ ຫລົບໄພພາຍໃນປະເທດ